Centenars de persones han acudit aquest dimecres al vespre a la crida del CDR Catalunya per fer concentracions de rebuig contra el que consideren "repressió" de l'Estat davant les delegacions del govern espanyol a Barcelona, Girona, Tarragona i Lleida. En la convocatòria, difosa a través de les xarxes socials, el Comitè de Defensa de la República (CDR) recordava que avui fa 100 dies que el líder d'Òmnium, Jordi Cuixart, i l'expresident de l'ANC, Jordi Sànchez, són a la presó. "Escorcolls, tancament de la delegació, citacions a activistes... no ho permetrem", assegurava el CDR en referència a l'entrada de la Guàrdia Civil a la seu de l'ANC, Òmnium i el CTTI d'aquest mateix dimecres i al fet que el govern espanyol hagi impedit, també avui, que el president del Parlament, Roger Torrent, es reunís a la delegació de la Generalitat a Brussel·les amb Carles Puigdemont i els diputats residents a la capital belga. (S'han afegit detalls de les concentracions als diversos punts on s'han fet, així com de l'assistència de persones) A Barcelona, més de mig miler de persones s'han concentrat al costat de la Delegació del govern espanyol a Catalunya, omplint la cantonada dels carrers Mallorca i Roger de Llúria i aconseguint tallar les dues vies en aquest tram. Poc abans de les 20.00 h, els primers concentrats han pres el carrer i els cossos policials –Mossos i Policia Nacional espanyola- han acordonat la zona col·locant tanques que evitaven que els manifestants accedissin a la mateixa porta de l'edifici on té el despatx el delegat, Enric Millo.  En un ambient festiu i reivindicatiu s'han vist pancartes de suport als "presos polítics", en favor de la democràcia i la llibertat i contra el govern espanyol. Entre els crits més repetits hi ha hagut proclames contra "les forces d'ocupació", demanant a Millo la "dimissió per feixista i per cabró" i cridant "fora la justícia espanyola". "Som república", "dimarts, tothom al Parlament", "els carrers seran sempre nostres" i "1 d'octubre, ni oblit ni perdó", han estat altres dels càntics més escoltats a la concentració.  A Girona, també Més de 300 persones s'han concentrat a Girona davant la subdelegació del govern espanyol, responent a la crida del CDR nord-oriental i la plataforma Girona Vota (que aplega partits i entitats sobiranistes). Durant la protesta s'ha llegit un manifest defensant la implementació de República catalana i assegurant que no es farà "cap pas enrere". "Som República", "l'1 d'Octubre l'inici de tot" o "llibertat presos polítics" han estat algunes de les proclames que han cridat. A Tarragona, unes 200 persones A Tarragona, més de 200 persones s'han concentrat davant la subdelegació del govern espanyol, a la plaça Imperial Tarraco. Les persones concentrades s'han aplegat a les vuit del vespre davant l'edifici del govern espanyol a la ciutat amb llaços, bufandes grogues i pancartes. Durant la concentració, en què no hi ha hagut parlaments, s'han cridat consignes a favor de la llibertat dels "presos polítics", contra "el feixisme" i contra les actuacions policials de l'1-O. L'acte ha finalitzat amb el cant dels Segadors i amb crits d'independència. Els Mossos d'Esquadra, que han estat custodiant l'exterior de l'edifici, han identificat una de les persones participants i no es descarta que s'aixequi acta per una concentració no comunicada. I a Lleida, unes 400 Unes 400 persones s'han concentrat a les vuit del vespre d'aquest dimecres davant la subdelegació del govern espanyol a Lleida, a la plaça de la Pau. Els Mossos d'Esquadra han enviat quatre patrulles a la zona, que s'han col·locat entre els concentrats i l'edifici, al costat dels efectius de la policia nacional. Els manifestants, convocats pels CDR, han desplegat pancartes a favor de la República i la llibertat i han cridat consignes com 'A la merda el 155', 'Llibertat presos polítics' o 'Us volem a casa'. També han cantat a favor de 'Puigdemont president', 'visca Catalunya lliure', 'Els nostres mestres, no es toquen' i, fins i tot, 'Rajoy a la presó'. Els càntics han acabat amb 'Aquest edifici, serà una biblioteca', en referència a la seu del govern espanyol a Lleida, i 'Fora, fora, fora, la justícia espanyola'. La majoria dels concentrats duien llaços i bufandes grogues.

Summary: ACTUALIZACIÓ:Centenars de persones es concentren contra la "repressió" davant les delegacions del govern espanyol a Catalunya


Més de 300 persones a títol individual, entitats, ONGs i empreses culturals engeguen a partir d'aquest dimarts una campanya per impulsar l'acollida de persones refugiades a Catalunya. Per fer-ho possible, s'ha planificat un seguit d'actes que, entre altres iniciatives, està organitzant un concert al Palau Sant Jordi per l'11 de febrer i una manifestació, que es vol que sigui la més massiva a escala europea, pel 18 de febrer. El moviment 'Casa nostra, casa vostra', fruit d'un grup de voluntaris que es van conèixer a camps de refugiats, neix  per conscienciar i mobilitzar la ciutadania i interpel·lar a les institucions per a què donin una resposta més clara i contundent al problema dels refugiats.

Summary: La societat civil engega una campanya per impulsar l'acollida de persones refugiades a Catalunya


Els Mossos d'Esquadra han desactivat una granada de mà de la Guerra Civil que s'ha trobat al llit d'una riera de Peralada (Alt Empordà). Els especialistes en explosius del cos, els TEDAX-NRBQ, s'han desplaçat fins a la zona on s'ha localitzat l'artefacte. Es tractava d'una granada del tipus pinya 'polaca'. Els TEDAX s'han emportat l'artefacte fins a una lloc segur, on l'han destruït. Els Mossos d'Esquadra demanen a tots aquells qui localitzin un artefacte que no el toquin i alertin de seguida la policia (perquè, tot i que han passat anys, alguns encara mantenen la càrrega i poden explotar). Durant l'any passat, els agents van desactivar 47 artefactes a les comarques gironines.  La troballa d'aquests artefactes (projectils, granades) és relativament freqüent a les zones boscoses de la demarcació, perquè el territori va ser escenari no només del conflicte bèl·lic, sinó també de la retirada dels republicans, que mentre marxaven a l'exili s'anaven desfent de l'armament.  La granada de la Guerra Civil localitzada avui es trobava al llit d'una riera de Peralada. Els TDAX-NRBQ han rebut l'alerta aquest matí, i diversos efectius s'han desplaçat fins al lloc per endur-se l'artefacte. Es tractava d'una granada del tipus 'polaca', que l'equip de desactivació d'explosius s'ha emportat fins a una cantera, on l'ha fet explosionar.  Durant les darreres setmanes, els TEDAX-NRBQ han desactivar diversos artefactes que han aparegut en diferents indrets de les comarques gironines. A mitjans març, un home que buscava espàrrecs va trobar un obús de 155 mil·límetres en una zona boscosa de Sant Miquel de Fluvià (Alt Empordà). I pocs dies després, un pagès que llaurava un camp a la Tallada d'Empordà (Baix Empordà) va localitzar un projectil d'artilleria d'uns 105 mil·límetres.  Aquesta primavera, a més, els especialistes en desactivació d'explosius han neutralitzat una granada de mà localitzada al voral d'una carretera de Cruïlles (Baix Empordà). També es tractava d'una granada del tipus pinya 'polaca', que es trobava al costat de la carretera GI-664. I per últim, els TEDAX també han retirat i fet esclatar un projectil d'artilleria de la Guerra Civil que unes obres en un mas de Calonge (Baix Empordà) van deixar al descobert. Durant el 2016, els agents van desactivar 47 artefactes a les comarques gironines.

Summary: Els mossos desactiven una granada de mà de la Guerra Civil que s'ha trobat al llit d'una riera de Peralada


La plataforma 'Salvem Garriguella' ha entregat 2.119 signatures a l'Ajuntament per intentar aturar el projecte de macrocàmping previst al municipi. Els opositors asseguren que més de 300 de les firmes són de veïns del poble (amb prop de 900 habitants) que no volen les instal·lacions i demanen al govern municipal que no atorgui al projecte la consideració "d'activitat o instal·lació de valor estratègic i d'especial interès". La iniciativa, que ara està en mans de la Generalitat perquè hi doni el vistiplau, preveu un càmping amb capacitat per a unes 2.000 persones, en una superfície de 17,5 hectàrees i 665 parcel·les. L'alcaldessa, Isabel Teixidor, assegura que estudiaran la recollida de firmes però recorda que el seu equip veu amb bons ulls el projecte. "No deixarem fer res mal fet però creiem que és una oportunitat", insisteix.

Summary: 'Salvem Garriguella' entrega 2.119 signatures a l'Ajuntament per demanar que s'aturi el projecte del macrocàmping


L'alcalde de Madrid, José Luis Martínez-Almeida, ha acusat aquest divendres el govern espanyol d'actuar "per imposició" i aplicar un "155 sanitari" a la capital de l'Estat. Almeida ha emplaçat l'executiu de Pedro Sánchez a seure "a negociar" perquè "l'estat d'alarma és evitable". Segons Almeida "l'estat d'alarma és una molt mala notícia per a Madrid" perquè les mesures que havia activat la Comunitat de Madrid fins ara "funcionen". "Els ciutadans volen que en una situació tan greu les administracions enviem missatges de tranquil·litat", ha sentenciat, i "la imposició no soluciona els problemes".

Summary: L'alcalde de Madrid acusa el govern espanyol d'actuar "per imposició" i aplicar un "155 sanitari"


L’alcaldessa de Barcelona, Ada Colau, ha participat aquest dimecres al vespre en la presentació del llibre que el periodista Joan Serra ha publicat sobre la seva figura. En el marc d’una conversa distesa, Colau ha admès que “la gent que estava acostumada a manar” –el que s’ha vingut a conèixer com ‘les 400 famílies’ en al·lusió a les sagues de catalans que han copat els cercles de poder durant anys- va “tenir la sensació que els havien entrat a casa” quan Barcelona En Comú va arribar al poder. “Ens miraven amb estranyesa, amb certa por”, ha assegurat. Durant la mateixa conversa, Colau ha reconegut també que exercir l’alcaldia li ha variat la percepció d’algunes realitats. “Ara empatitzo molt més amb la figura del polític, que abans veia distant”, ha reconegut. I precisament un dels viratges que afirma haver patit passa per la percepció que té ara de la Guàrdia Urbana com a cos policial. En aquest sentit, Colau ha explicat que conèixer de prop “la bona feina poc reconeguda” dels agents fa que tingui una millor imatge del seu paper. L’arribada d’Ada Colau a l’Ajuntament de Barcelona va ser un gir en la política catalana i espanyola. I així ho ha reconegut la pròpia alcaldessa que, durant la presentació del llibre ‘Ada, la rebel·lió democràtica’, ha explicat com va percebre que entenien la seva presència en la política institucional els poders fàctics de Catalunya i les conegudes com 400 famílies catalanes. “Hi havia un poder constituït de gent molt acostumada a manar que van tenir la sensació que els hi havíem entrat a casa, com va dir en altra ocasió Marta Ferrusola”, ha explicat l’alcaldessa. Tot i assegurar que amb el temps també va veure persones “acostumades a governar que s’ho mirava amb curiositat”, reconeix que la majoria veia Colau i el seu equip “amb estranyesa i amb certa por”.  “No ens coneixíem amb ningú de tots ells i la única imatge que tenien de nosaltres era a través dels mitjans. I això simplifica molt la realitat”, ha afegit Colau. I és que la sensació que va tenir l’alcaldessa quan es trobava amb els “acostumats a manar” en arribar a l’Ajuntament era que “hi havia gent que pensava que arribaríem i caurien les set plagues”. “I no. Ara es veu que no tenim banyes ni cua, que hem vingut a canviar coses però que són gent raonable, i tenim coses a aportar”, afirma satisfeta.  L’exercici del poder també ha suposat per a Colau un lleuger gir en la seva percepció de les coses, i així ho ha admès durant la presentació del llibre. I és que, segons ha dit, ser alcaldessa fa que, per exemple, senti més empatia “amb el càrrec de polític, que sempre havíem vist tant distant”.   Però aquests girs en l’opinió sobre algunes qüestions també s’ha produït en aspectes concrets, com ara la feina de la Guàrdia Urbana. Colau reconeix que abans de guanyar les eleccions “s’havia venut una idea” del seu equip “molt crítica” amb el cos policial. “Nosaltres només volíem que no es repetissin alguns episodis concrets que havien passat”, ha matisat. Però tot i això, la dificultat de la feina dels agents ha fet que fins i tot reconegui que ara veu el cos amb altres ulls, molt més comprensius i propers. “Quan coneixes més el dia a dia i veus la gestió, veus que és molt difícil, com a Ciutat Vella, on hi ha gent que fa molt bona feina i molt poc reconeguda”, ha explicat, tot afegint que dels temes de seguretat “només se’n parla quan hi ha un problema, no quan funciona bé”. “Això és injust”, ha conclòs.  “Estic al lloc més important i no vull estar a cap altre” Per últim, preguntada per si es veu donant el salt a la política catalana o estatal, Colau ha volgut negar, de nou, la major. “Jo tic molt clar que no busco altres destins”, ha dit, afegint que estar a l’alcaldia de Barcelona és “estar al lloc més important i no vull estar a cap altre”.

Summary: Colau: “La gent acostumada a manar va pensar que li havíem entrat a casa quan vam arribar, ens mirava amb certa por”


El fabricant de bateries que està interessat en invertir uns 3.500 milions d'euros a les plantes de Nissan a Catalunya és Schneider Electric, segons ha pogut confirmar l'ACN de diverses fonts coneixedores de les negociacions. L'empresa, que declina fer comentaris, és una de les candidates a establir-se a les instal·lacions que la multinacional nipona abandonarà a finals del 2021, però n'hi ha d'altres. La multinacional sud-coreana LG Chem també està interessada en la planta de Nissan, segons informa aquest divendres TV3, amb un pla que permetria salvar entre 1.500 i 2.000 treballadors. Totes les opcions s'han de negociar ara a la mesa de la reindustrialització de Nissan, on participen tant el Govern com l'executiu espanyol.

Summary: Schneider Electric és l'empresa darrere el projecte de bateries elèctriques que invertiria 3.500 MEUR a la Zona Franca


El nou portaveu del govern espanyol, Íñigo Méndez de Vigo, ha qualificat de fet "normal" la detenció aquest divendres de l'alcaldessa de Berga, Montse Venturós, per la seva negativa a declarar davant el jutge que l'investiga per haver mantingut l'estelada al balcó de l'Ajuntament. A la seva primera compareixença com a portaveu, Méndez de Vigo ha assegurat que "les sentències judicials estan per complir-se" i per tant "quan algú viola la llei i hi ha un tribunal que diu que s'han de complir, el normal i el que passa a qualsevol país d'Europa és que sigui la policia autonòmica o la que sigui, faci complir les sentències judicials".  Fidel al discurs que ha enviat els últims cinc anys la seva predecessora, Soraya Sáenz de Santamaría, Méndez de Vigo ha apuntat que "el missatge que cal traslladar a les opinions públiques" és que la llei afecta per igual tothom i que "a Espanya les lleis estan per complir-se".  "Qui no les compleixi, qualsevol, ha d'assumir les seves conseqüències", ha dit en resposta a una pregunta durant la roda de premsa posterior al primer consell de ministres del nou executiu de Mariano Rajoy. En aquest sentit, ha apuntat que segons el seu criteri, i contràriament a la lectura que s'ha fet d'aquesta detenció per part dels sectors independentistes, el que ha "d'escandalitzar" la gent és que "no es compleixi la llei".  També ha advertit que el seu executiu vetllarà per "complir i fer complir la llei". "Avui hem jurat o promès davant el Rei fer complir la Constitució, i per descomptat que ho farem", ha sentenciat.

Summary: El govern espanyol considera "normal" la detenció de l'alcaldessa de Berga: "A Espanya les lleis estan per complir-se"


L'Ajuntament d'Igualada ha recordat que encara que s'aixequi el confinament perimetral a la Conca d'Òdena els seus ciutadans "han de continuar a casa". Segons el consistori, en cas que s'eliminés el perímetre policial el decret d'estat d'alarma es manté vigent i per tant la gent hauria d'estar confinada "com a la resta del país". A hores d'ara segueixen restringides les entrades i sortides d'Igualada, Santa Margarida de Motnbui, Òdena i Vilanova del Camí. Aquest dissabte la Generalitat ha enviat al ministeri de Sanitat una petició per autoritzar l'aixecament del perímetre policial a la Conca d'Òdena, després que ho hagi recomanat el comitè tècnic del Procicat. La Generalitat considera que el confinament especial d'Igualada, Santa Margarida de Motnbui, Òdena i Vilanova del Camí és innecessari ara que tota la població de Catalunya ja està confinada a casa.

Summary: L'Ajuntament d'Igualada recorda que encara que s'aixequi el confinament perimetral "la gent ha de continuar a casa"


El nou eix comercial Glòries obre aquest dijous les seves portes completament remodelat i integrat a la zona urbanística del districte 22@ de Barcelona. El nou Glòries, propietat del fons patrimonialista Unibail-Rodamco, ha suposat una inversió de 148 milions d'euros, que han servit per reformar, condicionar i ampliar els més de 67.000 metres quadrats que configuren aquest nou espai obert al seu entorn i amb zones a l'aire llire. El nou Glòries proposa un concepte que engloba una oferta comercial, lúdica i gastronòmica amb 130 establiments. La remodelació ha suposat també la creació de 460 nous llocs de treball.

Summary: El nou eix comercial Glòries obre les portes després d'una inversió de 148 milions d'euros


La primera edició del Healthio ha obert les portes aquest dimecres al recinte de Montjuïc de Barcelona la primera edició del Healthio, una fira que es defineix com a ''experiència interactiva'' perquè els visitants experimenten amb les darreres innovacions sanitàries. Els diferents agents sanitaris hi tenen cabuda per mostrar les innovacions tecnològiques en l'àmbit de la salut destinat tant a metges, infermers, emprenedors o ciutadans. El conseller de Salut, Toni Comín, ha inaugurat el saló i ha destacat que ''el canvi tecnològic'' permetrà afrontar reptes sanitaris com ara el canvi geogràfic.  Healthio reuneix professionals de prestigi reconegut i àmplia experiència en la generació i aplicació d'innovacions i solucions tecnològiques en àmbits com el benestar de les persones, la medicina personalitzada, la prevenció i el tractament de malalties cròniques o l'envelliment saludable. Per això, els estands estan organitzats en tres eixos diferents: el benestar, la medicina personalitzada i les malalties cròniques.  La fira està oberta a pacients, ciutadans, sanitaris i innovadors del sector, i comptarà, també amb diverses activitats amb presència de diversos hospitals o centres de salut. Més de 200 membres del col·lectiu sanitari d'hospitals com Vall d'Hebron, Clínic, Sant Joan de Déu o Germans Trias i Pujol o l'Institut Guttmann oferiran xerrades.

Summary: Obre les portes a Barcelona la primera edició de la fira d'innovació sanitària Healthio


Els Mossos d’Esquadra van detenir aquest dimarts un veí de Tarragona de 33 anys com a presumpte autor d’un delicte contra la salut pública en la vessant del tràfic de drogues. Cap a les 19:40 hores, una patrulla que estava realitzant un control de prevenció de robatoris a habitatges al Raval de la Mar, a Vila-seca (Tarragonès), va aturar un vehicle. Segons han informat fonts policials, els seus quatre ocupants es van mostrar neguitosos en ser identificats i, durant l’escorcoll, els agents van localitzar en el calaix de sota el seient del conductor un embolcall de plàstic que contenia 94 grams de cocaïna. A més, el conductor també portava 130 euros fraccionats, per la qual cosa davant de tots aquests indicis va quedar detingut. L’home, que és de nacionalitat marroquina, passarà en les properes hores a disposició del jutjat de guàrdia de Tarragona.

Summary: Enxampen a Vila-seca un conductor que duia amagats 94 grams de cocaïna sota el seient


El president de la Generalitat, Carles Puigdemont, ha opinat aquest dijous que Catalunya "ja no ha de liderar" la demanda del referèndum, tot i que sempre estarà oberta a acceptar una consulta pactada. En tot cas, s'ha mostrat pessimista respecte aquest extrem, perquè per això caldria, ha dit, que Espanya fos "el Regne Unit de la Península Ibèrica". En una conferència al prestigiós 'think tank' d'afers internacionals Chatham House, Puigdemont ha assegurat que no es planteja la via de la unilateralitat perquè "conté elements negatius". També ha reconegut que el resultat del 27-S és "ajustat" i que cal una majoria que sigui "més àmplia" per poder proclamar la independència. Per arribar a aquest estadi, ha subratllat que caldrà passar per una nova "pantalla de validació democràtica".  (Anul·la l'anterior perquè el president de la Generalitat ha decidit fer canvis d'última hora en la seva conferència) Puigdemont ha pronunciat aquest dijous la conferència 'Traçant el camí cap a la independència de Catalunya' a la seu del segon 'think tank' més influent del món, segons la revista 'Foreign Policy' i el rànquing de la Universitat de Pennsylvania. Fundada el 1920, la Chatham House, oficialment es diu The Royal Institute of International Affairs.  El president ha llegit la conferència en anglès (que ha modificat a última hora en bona mesura) i després ha participat en un col·loqui responent en català, durant el qual ha assegurat que Catalunya "no busca una ruptura abrupta", sinó un procés de separació "negociat". En aquest sentit, s'ha mostrat obert a negociar un referèndum amb l'Estat, com va passar a Escòcia, però ha rebutjat que els catalans hagin de liderar aquesta demanda. "Ja la vam fer. Vam anar al parlament espanyol i ens van votar que no. Vam anar a demanar-ho al primer ministre i ens va dir que no. Ho hem demanat de moltes maneres", ha argumentat. En aquest sentit, ha assegurat que a Catalunya li agrada "la via escocesa", però ha insistit que perquè això passi "hi ha d'haver el Regne Unit de la Península Ibèrica". "I això tinc més dubtes que pugui passar", ha afegit.  Puigdemont també ha hagut de respondre alguna pregunta incòmoda d'una catalana que viu a Londres i que està en contra del procés. En anglès, li ha demanat quin "dret i autoritat" té per "vulnerar la llei espanyola i treure els catalans fora del marc legal". El president s'ha defensat assegurant que les lleis les fan els parlaments i s'aproven per majories, i ara mateix la població de Catalunya ha donat majoria absoluta a la independència. En qualsevol cas, ha garantit que tots els passos es donaran "amb absoluta seguretat jurídica". El resultat del 27-S va ser "ajustat" Ara bé, el president de la Generalitat ha reconegut alhora que el resultat del passat 27-S va ser "ajustat i no té l'amplitud" que li hauria agradat al sobiranisme. En aquest sentit, ha constatat que "caldrà una majoria que haurà de ser més àmplia" per culminar el procés i proclamar la independència en un termini aproximat de 18 mesos. I això no passarà, ha dit, sense una nova votació. "No farem el pas definitiu sense una pantalla de validació democràtica", ha indicat, apuntant un full de ruta que passa per construir les estructures d'estat, unes eleccions constituents i avançar llavors definitivament cap a la proclamació de la independència. En aquest punt, Puigdemont ha rebutjat la via unilateral, i ha argumentat que cada pas que es doni des de Catalunya es farà sempre "amb la perspectiva d'arribar a acords, no de confrontació o de ruptura". Ara bé, no ha aclarit que farà si l'Estat segueix negant-se a negociar. "Ja veurem l'escenari, però nosaltres no ens plantegem ara la via de la unilateralitat ni tot el que ve al darrere d'això", ha insistit. De fet, en la seva conferència inicial, Puigdemont ha destacat dues vies per aconseguir la independència, la pactada i la unilateral, i ha reconegut que aquesta última "conté elements negatius i inconvenients per a totes les parts". És per això, ha continuat el president català, que el Govern sempre ha dialogat, i en aquest marc ha situat les reunions que en les últimes setmanes ell mateix ha tingut amb els líders dels quatre grans partits espanyols, inclòs el president del govern en funcions, Mariano Rajoy. Pel que fa al futur de Catalunya, Puigdemont ha estat taxatiu i ha reiterat per enèsima vegada que els catalans no perdran la ciutadania europea. Al seu parer, és "ridícul" que Europa intenti convèncer Gran Bretanya perquè no marxi i en canvi deixi marxar Catalunya. "Això no passarà. Com en el cas del Brexit, on sigui quin sigui el resultat, la UE exhibirà una colossal capacitat d'adaptació a les circumstàncies", ha opinat. Treballant per adaptar-se als 3.363 tractats signats per Espanya És més, ha assegurat que ell veu la Catalunya del futur "perfectament incardinada en el concert de les nacions lliures i democràtiques del món". Tan és així, ha continuat, que des del Govern ja s'està treballant per complir amb el que preveuen els 3.363 tractats internacionals signats per Espanya i que una Catalunya independent també voldria adoptar. Prèviament, Puigdemont ha desgranat els orígens del procés, des de la sentència del TC sobre l'Estatut fins al moment actual, passant pel pacte fiscal i la consulta del 9-N. És una "revolució tranquil·la", ha dit, "feta amb vestit i corbata i amb samarreta, on hi participen ciutadania i institucions, classes populars, mitjanes i empresaris del país".  Abans de pronunciar la conferència, el president català ha estat rebut pel director de la Chatham House, Robin Niblett, i pel secretari general del Consell de la Diplomàcia Pública de Catalunya (Diplocat), Albert Royo, que organitza l’acte. Ha presentat Puigemont la directora adjunta de l’Institut Europeu de l’University College London (UCL), Uta Staiger.

Summary: Puigdemont creu que Catalunya "ja no ha de liderar" la demanda del referèndum i augura que l'Estat tampoc l'oferirà


Greenpeace ha demanat al Ministeri d'Energia, Turisme i Agenda Digital que descarti i arxivi les sol·licituds dels permisos de noves prospeccions d'hidrocarburs a la costa catalana i balear ja que afectarien el corredor de migració de cetacis. Concretament, els permisos sol·licitats són 'Nord-est 1' a 'Nord-est 2' requerits davant la costa catalana i balear per Capricorn Spain Limited i 'Medusa' sol·licitat per Repsol Investigacions Petroliferes, Cepsa i CNWL Oil enfront la costa de Tarragona, segons ha indicat l'ONG.  L'ONG ha alertat que la superfície d'actuació d'aquests permisos coincideix amb part del corredor de migració de cetacis de la demarcació marina catalano-balear, que pròximament serà declarada Zona Especialment Protegida d'Importància pel Mediterrani (ZEPIM) pel Conveni de Barcelona.  Greenpeace remarca que" no existeix cap forma segura de buscar i extreure petroli al mar" i assenyala que la primera fase de les prospeccions "implica realitzar un estudi del fons marí mitjançant explosions, amb canons d'aire comprimit, que provoquen una intensa contaminació acústica". Assegura que aquestes explosions produeixen danys fisiològics "irreversibles" en els cetacis i, fins i tot, la seva mort i també, segons subratlla, afecten greument espècies d'interès pesquer reduint-se les captures. Així mateix, segons afegeix l'ONG, els polsos sònics en el fons també generen contaminació per llots i fangs i a més, diu, alliberen minerals dipositats en el jaç marí com arsènic o plom, entre altres.  L'ONG ha avisat que si s'autoritzen aquestes prospeccions i donen resultats positius, "comportarien la perforació de pous en el fons del mar amb enormes riscos d'abocaments, incendis i contaminació". "Sens dubte, la fase més perillosa és la d'extracció del cru, a causa del risc continu d'abocaments significatius i de contaminació sistemàtica per hidrocarburs a les zones limítrofes", afirma.  El responsable de campanya de Greenpeace, Julio Barea, ha assegurat que  "autoritzar noves prospeccions petrolíferes al Mediterrani posa en greu perill els fràgils i valuosos ecosistemes" i, a més, ha afegit, "no són la solució a la dependència energètica d'Espanya". "La veritable independència energètica no vindrà mai de la mà del petroli o del gas, sinó del desenvolupament de les energies renovables, que el govern estatal s'ha preocupat de paralitzar en els últims anys", ha sentenciat.  Per això, Greenpeace ha demanat al ministre d'Energia, Turisme i Agenda Digital, Álvaro Nadal, la paralització i arxiu de la tramitació dels permisos de prospeccions d'hidrocarburs i que adverteixi a les empreses que no podran tirar-les endavant per la protecció internacional proposada pel espanyol del corredor de migració de cetacis.

Summary: Greenpeace demana a l'Estat que descarti els permisos de noves prospeccions de petroli a la costa catalana i balear


La taxa de cobertura de places residencials, és a dir, el nombre de places en residències geriàtriques per cada 100 persones majors de 65 anys, ha caigut des del 2011. És una de les dades que s'extreuen de l'Observatori de la Gent Gran que ha elaborat el sindicat CCOO que assegura que l'any passat, per cada plaça pública, n'hi havia 3,44 en centres privats finançats amb diners públics, Per això, critica que la Generalitat hagi deixat en mans de la iniciativa privada la cobertura d'un necessitat social que anirà en augment els propers anys. De fet, CCOO projecta que l'envelliment de la població farà que d'aquí al 2026 caldran 13.109 places més que actualment, el 2036, 31.973 i el 2046, 50.198 places més que a dia d'avui. Segons les dades de l'Observatori, l'oferta de 61.966 places del 2011 suposaven una taxa del 4,90, la més alta fins al moment. Actualment, hi ha 64.063 places, però l'augment de les persones majors de 65 anys de 1.265.459 a 1.421.421 fa que aquesta taxa hagi baixat fins el 4,51%, acumulant set anys de disminucions. Amb els càlculs de CCOO, la població més gran de 65 anys que actualment representa el 18,6% de la població, serà el 22,7% el 2026, el 28.6 i el 34,3% el 2046. Per aquest motiu demana a l'administració que comenci a fer alguns canvis per tal de garantir la cobertura de serveis bàsics a més de les pensions.  Els càlculs que ha elaborat CCOO posen sobre la taula que, per cobrir les necessitats previstes pel 2026 cons, caldria crear 109 places cada més durant els popers 120 mesos, i que per arribar a les 53.000 persones que preveu que tinguin dependència de grau dos o tres el 2036, caldria crear 209 places residencials cada més durant els següents 240 mesos, un repte que consideren ''titànic''.  La xifra de pensiones ha anat creixent els darrers anys a Catalunya i es preveu que ho continuï fent els propers anys com a conseqüència de l'envelliment d ela població. Actualment, es paguen 1.738.467 pensions de 1.030 de mitjana, 40 euros més que la mitjana espanyola.  El secretari general de CCOO, Javier Pacheco, ha demanat començar a pensar en les reformes que han de fer sostenible i viable el sistema de pensions i arribar a invertir-hi el 15% del PIB. Des de CCOO defensen que cada euro invertit en pensions retorna a l'economia un euro i mig, per l'activitat generada pels pensionistes, i demana també mesures per corregir la discriminació de gènere que pateixen les dones pensionistes, ja que tenen prestacions més baixes per haver aturat la seva vida laboral per dedicar-se a la cura de fills o pares.

Summary: El nombre de places residencials per cada 100 persones majors de 65 anys cau des de 2011 a Catalunya


L'exlíder de Podem torna a carregar contra Iglesias: "Els Jordis han despertat el feixisme i això es veu que es castiga amb presó" ACN Barcelona.-L'exsecretari general de Podem a Catalunya i fins ara diputat de CSQP, Albano Dante Fachin, ha reaccionat aquest dilluns a la decisió del jutge del Tribunal Suprem de mantenir a presó Oriol Junqueras, Joaquim Forn, Jordi Sànchez i Jordi Cuixart. "Si els Jordis no tornen, si mig Govern segueix empresonat, aquest 21-D, per si algú encara ho dubtava, només hi ha dos blocs: democràcia vs autoritarisme", ha escrit en una piulada a Twitter. "Pretendre que no és així és fer costat a la dictadura", ha insistit. En una segona piulada pocs segons després, Fachin ha tornat a carregar contra el líder de Podem estatal, Pablo Iglesias, que aquest diumenge va  acusar l'independentisme d'haver "contribuït a despertar el fantasma del feixisme". "Els Jordis han despertat el feixisme i això es veu que es castiga amb presó", ha etzibat Fachin.

Summary: Fachin, després de la decisió del Suprem: "Aquest 21-D només hi ha dos blocs: democràcia vs autoritarisme"


L'aeroport de Girona oferirà durant la temporada d'estiu un total de 48 destinacions, deu més que l'any anterior. Segons les dades que té confirmades Aena, una vintena de companyies operaran des de Vilobí d'Onyar (Selva) aquest estiu. Com és habitual, la gran majoria de les rutes (29), les ofereix Ryanair que elimina alguns destins com Palma de Mallorca, Marràqueix o l'Alguer. Entre les novetats d'aquesta nova temporada hi ha la incorporació de Jet2, que oferirà vols a Glasgow, Manchester i Newcastle; Enter Air, que volarà a Varsòvia, Gdansk i Katowice; la companyia Thomson Airways, que incorpora Glasgow a altres destins que ja oferia; Thomas Cook, que volarà a Brussel·les, i Tui Nederland, que enllaçarà Girona amb Amsterdam. La temporada d'estiu arrenca aquest diumenge i s'estendrà fins al darrer cap de setmana d'octubre.  Aquest diumenge arrenca la temporada d'estiu a l'aeroport de Girona i la previsió és que l'activitat augmenti significativament. Durant els mesos d'hivern, l'aeroport ha ofert només tretze destinacions, totes elles operades per Ryanair.  Amb l'arribada del bon temps, Girona desperta l'interès d'altres companyies que volen connectar amb l'aeroport de Vilobí d'Onyar amb la vista posada a la Costa Brava. Segons les dades de què disposa Aena, ja hi ha una vintena de companyies que han confirmat la seva presència a l'aeroport. Ryanair continua reduint oferta Tot i la diversificació, Ryanair continua essent la companyia que més connexions oferirà. En total, durant els propers mesos l'aerolínia irlandesa de baix cost posarà a la venda bitllets per a 29 destins.  No obstant això, Ryanair fa tres anys que manté la tònica de retallar oferta des de Girona. De fet, al llarg d'aquest període, el número de connexions de l'aerolínia ha caigut a més de la meitat. L'estiu del 2013 Ryanair enllaçava Vilobí d'Onyar amb 65 destins. Al 2014, va reduir les rutes fins a les 49. L'any passat es va situar en les 36 i ara, novament, rebaixa l'oferta fins a les 29 destinacions.  Entre les set rutes que es deixen d'oferir destaquen els vols a Palma de Mallorca, Marràqueix i l'Alguer. Aquest darrer destí, precisament, era un dels que feia més temps que la companyia operava des de Girona (a partir del febrer del 2007). La decisió d'eliminar-lo respon a la retallada dràstica que Ryanair ha fet amb totes les connexions que volen fins a Sardenya.  A l'aeroport de Girona, l'inici de la temporada d'estiu també s'acompanya d'un nou incompliment per part de Ryanair. Les promeses que la companyia irlandesa feia fa un any enrere han quedat en no-res. Llavors, els seus directius asseguraven que la previsió era créixer a Girona, però que necessitaven rebre una comanda d'avions nous que estaven esperant. La realitat, però, és que lluny de reflotar la situació,  la companyia irlandesa aplica una altra retallada de l'oferta a Vilobí d'Onyar. A això, a més, s'hi afegeix l'anunci de Ryanair de presentar un ERO per retallar fins a un terç la jornada laboral del seu personal de terra a Vilobí d'Onyar.   Novetats de la temporada Segons les confirmacions de què disposa actualment Aena, hi haurà un total de vint companyies operant a l'aeroport de Girona aquest estiu. Entre les novetats s'hi troba l'aerolínia britànica Jet2, que oferirà connexions amb Glasgow, Manchester i Newcastle. També destaca l'aterrada d'Enter Air, una companyia polonesa que oferirà vols xàrter amb Varsòvia, Gdansk i Katowice.  Així mateix, torna a Girona la britànica Thomson Airways que, a banda d'oferir vols xàrter amb Manchester, Londres (aeroport de Gatwick) i Birmingham, enguany incorporarà la connexió amb la ciutat escocesa de Glasgow. Altres novetats són Thomas Cook, que volarà a Brussel·les, i Tui Nederland, amb destí Amsterdam.

Summary: L'aeroport de Girona oferirà 48 destinacions durant la temporada d'estiu, deu més que l'any anterior


El president estatal de Cs, Albert Rivera, ha demanat al cap del govern espanyol, Pedro Sánchez, que mantingui el control dels comptes de la Generalitat. En la seva intervenció durant la clausura de la II Escola d'Estiu 'Liberalisme és progrés' del partit, aquest dissabte a Madrid, Rivera ha reclamat a Sánchez que no s'equivoqui amb el "diagnòstic" de la situació a Catalunya: "Els independentistes ja estan advertint que tornaran a repetir l'1-O". En aquesta línia, el líder estatal de Cs ha insistit en la necessitat de continuar controlant els comptes del Govern. "La democràcia perdrà la batalla política si cedeix al xantatge", ha conclòs Rivera.

Summary: Rivera demana a Sánchez que controli els comptes del Govern perquè "els independentistes ja diuen que repetiran l'1-O"


El líder socialista es mostra convençut que Catalunya i Espanya "tornaran a treballar en equip" quan avalin amb un 'sí' el canvi de govern a l'Estat ACN Barcelona.-El secretari general del PSOE, Pedro Sánchez, ha citat l'entrenador del Barça, Luis Enrique Martínez, l'endemà que els blaugranes guanyessin la Lliga: "Quan el Barça guanya és el Barça, quan el PSOE guanya és el PSOE", ha dit parafrasejant una declaració del tècnic del primer equip. Sánchez s'ha mostrat convençut que, "dient 'sí'" a un govern del canvi de la mà dels socialistes a les eleccions del 26-J, Catalunya i Espanya tornaran a "treballar en equip". En un acte per presentar el seu "govern del canvi" al Mies van der Rohe de Barcelona, Sánchez ha citat Alfredo Di Stéfano -"cap jugador és tant bo com tots junts"- i també Pep Guardiola: "El risc més gran és no arriscar-se". Per això ha defensat que ells faran un pas endavant amb propostes on altres formacions diuen 'no': un Estat en clau federal i política de beques i la lluita contra la pobresa infantil, entre d'altres. "Lliga, Copa i govern del canvi", ha bromejat la cap de llista dels socialistes catalans, Mertixell Batet.

Summary: Pedro Sánchez: "Quan el Barça guanya és el Barça, quan el PSOE guanya és el PSOE"


La plataforma digital decidim.barcelona ha arribat als 10.000 usuaris registrats. Aquest web vehicula el procés participatiu del Pla d’Actuació Municipal (PAM) i dels Programes d’Actuació dels Districtes (PADs), eines que marcaran el full de ruta municipal els propers quatre anys. El portal està actiu des de l’1 de febrer i ha rebut 80.000 visites, amb un total de 3.800 propostes. Aquestes provenen dels veïns i del govern municipal i compten amb més de 60.000 suports. El consistori també ha organitzat 118 cites presencials, d’un total de 300 previstes. Les properes setmanes hi haurà sessions sobre habitatge, ocupació, sanitat o mobilitat. D’aquesta manera, es combina la participació presencial i digital. Tot i que els usuaris poden navegar per decidim.barcelona lliurement i de forma anònima, és necessari registrar-se per fer propostes, donar suport o comentar aportacions d’altres usuaris. L’únic requisit és ser major de 16 anys i estar empadronat a Barcelona. Un cop finalitzi el procés, a principis d’abril, l’Ajuntament ordenarà i seleccionarà les propostes més votades de cada línia estratègica. L’eina, desenvolupada en software lliure, està basada en el codi decideMadrid i ha estat millorada per professionals de la universitat Oberta de Catalunya (UOC). És el primer cop que s'utilitza el domini .barcelona.

Summary: El web de participació ciutadana de l'Ajuntament de Barcelona arriba als 10.000 usuaris registrats


El cap d'Epidemiologia de l'Hospital Clínic, Antoni Trilla, ha insistit que el confinament domiciliari al Segrià "és una possibilitat" però ha instat a esperar l'evolució de casos durant el cap de setmana per decidir si és necessari. "Podríem esperar la primera setmana per veure com van les coses i igual dona una pista més si s'ha de fer, com s'ha de fer o no s'ha de fer", ha dit en declaracions a Catalunya Ràdio. Ha afegit que, en tot cas, s'hauria d'optar per l'actuació "més selectiva i quirúrgica". El doctor ha afirmat que "clarament" hi ha transmissió comunitària al Segrià i ha insistit en la necessitat d'aconseguir la traçabilitat de tots els casos per evitar que el sistema torni a patir estrès.  Trilla ha reconegut que el brot del Segrià "amoïna" als epidemiòlegs, especialment quan ja s'ha comprovat que hi ha transmissió comunitària. Tot i això, ha plantejat la possibilitat que en el recompte de casos s'incloguin alguns que es notifiquin ara però que no siguin d'aquests dies.  Davant del fet que la majoria de casos diagnosticats arreu són asimptomàtics, ha valorat que això és positiu sanitàriament ja que implica menys tensió per al sistema sanitari però, per contra, són difícils de detectar i poden continuar infectant. El fet que hi hagi més pacients lleus o sense símptomes i menys greus "s'ajusta a la realitat esperable" i no al que passava al març i a l'abril, ja que ha assegurat que majoritàriament és una malaltia lleu.  D'altra banda, ha considerat que els casos que estiguin sortint aquests dies es poden relacionar cada cop menys amb la revetlla de Sant Joan perquè ja fa més de 15 dies d'aquesta celebració. "De moment, la prova de la revetlla l'hem passat amb certa bona nota", ha apuntat.

Summary: Trilla diu que el confinament a casa es manté com a opció al Segrià però insta a esperar a l'evolució del cap de setmana


L'actor Christian Bale protagonitza 'El vicio del poder' i es posa a la pell de Dick Cheney, vicepresident dels Estats Units durant el mandat de George W. Bush, un paper pel qual ha estat guardonat amb el Globus d'Or al Millor Actor de Comèdia. Aquesta és una de les estrenes destacades de la setmana amb el thriller fantàstic 'Border', dirigit per Ali Abbasi, guanyador de la secció 'Un certain Regard' del Festival de Canes 2018. Per altra banda, l'actor Dani Rovira recorrerà la distància entre Barcelona i Roma en bicicleta al documental 'Todos los caminos', acompanyat per tres amics. Un d'ells és Francisco Santiago, pare d'una nena afectada per la Síndrome de Rett, una malaltia estranya que no té cura. El 'biopic' de Dick Cheney irromp a la cartellera amb Christian Bale en el paper principal. L'actor, guanyador de dos Globus d'Or, un premi SAG i un Òscar, es posa en la pell d'un funcionari buròcrata de Washington, que va arribar a ser considerat el vicepresident amb més poder de la història dels Estats Units, amb una gran influència en les decisions de Bush i que es converteix en un dels màxims impulsors de la Guerra d'Iraq. Adam McKay, premiat amb l'Òscar al Millor Guió Adaptat per 'La gran apuesta', dirigeix aquesta tragicomèdia, que s'estrena aquest divendres i que compta amb l'actor Sam Rockwell com a George W. Bush. Completen el repartiment Steve Carrell i Amy Adams, entre d'altres. 'Border' La producció sueca 'Border' explica la història de Tina, interpretada per Eva Melander, una agent de duanes reconeguda per la seva eficiència i el seu extraordinari olfacte. Al film 'Border', les habilitats de la protagonista per olorar la culpabilitat dels individus es posen en dubte per primera vegada quan passa pel seu costat un home aparentment sospitós anomenat Vore, que està interpretat per Eero Milonoff.  La cinta està basada en un llibre de John Ajvide Lindqvist, autor també del guardonat film 'Déjame entrar' (2008). El llargmetratge és candidat als Òscars 2019 com a Millor Pel·lícula Estrangera i ha tingut quatre nominacions als Premis del Cine Europeu. 'Todos los caminos' Dani Rovira viatja de Barcelona a Roma en bici a 'Todos los caminos' per donar a conèixer el Síndrome de Rett, una malaltia estranya que actualment no té cura, raó per la qual la investigació és clau. Després d'onze dies de viatge, el grup arribarà al Vaticà on intentaran donar visibilitat a la malaltia amb l'ajuda del Papa Francesc. Paola García Costas dirigeix aquest llargmetratge, que també compta amb la participació de l'actriu Clara Lago i el cantant Antonio Orozco, que interpreta el tema principal. 'Astérix: El secreto de la poción màgica' L'estrena d'animació de la setmana és la producció francesa 'Astérix: El secreto de la poción màgica', que se centra en el secret millor guardat de tota la Gàl·lia: la recepta de la poció màgica de Panoràmix, amb la qual els personatges de la sèrie de còmics 'Astèrix el Gal' adquireixen una força sobrenatural. En aquesta cinta, dirigida per Alexandre Astier i Louis Clichy, el druida Panoràmix pateix una caiguda recollint vesc, que el fa reflexionar i decidir que ha arribat l'hora d'assegurar el futur del seu poble. Acompanyat per l'Astèrix i l'Obèlix, s'endinsa en la recerca per tota la Gàl·lia d'un talentós i savi druida a qui pugui transmetre-li el secret de la poció. 'Atardecer' Arriba als cinemes la coproducció hongaresa i francesa 'Atardecer', ambientada al Budapest de 1913, abans de la primera Guerra Mundial. El director László Nemes signa aquest drama en què l’actriu Juli Jakab fa el paper d'Irisz Leiter, una jove de 20 anys que, després de passar la seva infantesa a un orfenat, arriba a la capital hongaresa amb l'esperança de treballar a l'antiga botiga de barrets dels seus pares biològics. La protagonista haurà de fer front al seu passat i descobrirà obscurs secrets mentre que el país es prepara per a la guerra. 'El gran baño' L'altra producció francesa de la cartellera és 'El gran baño', una comèdia escrita i dirigida per Gilles Lellouche, en què un grup d'homes que travessa la crisi dels 40 decideix posar en marxa un pla per revitalitzar la seva rutina i donar un canvi a les seves vides. És per això que decideixen formar el primer equip masculí de natació sincronitzada, però per aconseguir-ho hauran de deixar de banda els prejudicis i trencar amb els estereotips. Mathieu Amalric, Guillaume Canet, Benoît Poelvoorde, Jean-Hugues Anglade, Virginie Efira i Leïla Bekhti protagonitzen aquest film que s'estrena aquesta setmana. 'La tercera esposa' Després de passar pel festival de Toronto, on ha estat premiada com a millor pel·lícula asiàtica, i pel festival de Sant Sebastià, on ha guanyat el premi RTVE Otra Mirada, la cinta de producció vietnamita 'La tercera esposa' arriba a les sales del país aquesta setmana. Signada per la directora Ash Mayfair, la pel·lícula se situa al Vietnam del segle XIX, on una jove de 14 anys es disposa a casar-se amb un ric terratinent i convertir-se en la seva tercera esposa. La protagonista, interpretada per Mai Thu Huong Maya, s'haurà d'enfrontar al dilema de ser lliure o seguir viva.

Summary: 'El vicio del poder' amb Christian Bale i el thriller 'Border', guardonada al Festival de Canes, estrenes destacades


Així ho ha anunciat el portaveu del partit al Congrés a través de Twitter ACN Barcelona.-El PDeCAT participarà aquest dilluns a la reunió del pacte antiterrorista convocada pel govern espanyol. Així ho ha anunciat el portaveu del partit al Congrés, Carles Campuzano, a través del seu compte de Twitter. El PDeCAT no forma part del pacte però ha decidit assistir-hi després dels atemptats que han afectat Barcelona i Cambrils i que han deixat almenys 14 morts i una vuitantena de ferits. ERC tampoc forma part del pacte antiterrorista i Podem ho fa com a observador, tenint en compte que no va signar l'acord antiterrorista.

Summary: El PDeCAT participarà dilluns a la reunió del pacte antiterrorista


El 54% de les persones que van participar en plans d'ocupació a Barcelona l'any passat han trobat feina un cop finalitzada la seva participació en els programes. Això és el que ha assegurat el primer tinent d'alcaldia de l'Ajuntament de Barcelona, Gerardo Pisarello, durant la presentació d'un nou projecte de servei a domicili al Mercat de Montserrat, a Nou Barris. Pisarello ha dit que aquesta és una xifra que mostra l'"èxit" dels plans d'ocupació impulsats per l'Ajuntament i ha remarcat que els treballadors que participen en aquests plans no reben "mai" un salari inferior a 1.000 euros ni tenen un contracte de treball de menys de sis mesos de durada. "Barcelona no es resigna a que la feina sigui temporal i precària", ha dit.   Pisarello ha indicat que un de cada quatre plans d'ocupació s'està duent a terme al districte de Nou Barris. Segons dades de Barcelona Activa, en els programes que estan en execució un 70% de les persones que hi participen són de més de 40 anys, un 51% són dones i més del 58% tenen un baix nivell de formació.    El primer tinent d'alcaldia ha remarcat que l'Ajuntament ha "revolucionat" la manera en què es "conceben" els plans d'ocupació. "No hi havia prou amb uns quants mesos i deixar-los abandonats", ha subratllat. En aquest sentit, ha afirmat que els programes s'han convertit en "plans integrals" i que s'acompanya els participants en "tot el procés de reinserció laboral".   Nou servei de repartiment a domicili a Nou Barris Un dels darrers programes que s'han impulsat és el servei de repartiment a domicili de la compra feta al Mercat de Montserrat, a Nou Barris. Els participants en els plans d'ocupació són els encarregats de fer repartiments a Roquetes, Verdum i Prosperitat, segons ha explicat José, un dels participants.   Ha explicat que és un projecte que "el barri necessita" perquè carregar la compra suposa un "veritable problema" per a alguns veïns. També ha remarcat que és un barri "molt reivindicatiu" i que "necessita moltes coses". Sobre els programes, José ha destacat la necessitat que tinguin "continuïtat".

Summary: Més de la meitat dels participants en plans d'ocupació a Barcelona el 2017 han trobat feina


El museògraf era el director creatiu del projecte de l'Hermitage a Barcelona ACN Barcelona.-El divulgador científic, museògraf i director artístic Jorge Wahensberg Lubinski ha mort aquest dissabte a la tarda al seu domicili particular de Barcelona als 69 anys, segons ha informat a través d'un comunicat Hermitage Barcelona. El 1991 es va fer càrrec de la direcció del Museu de la Ciència de Barcelona, embrió del CosmoCaixa, un dels museus consagrats a la ciència més innovadors del món. En va ser director fins al 2005, any en què va ser guardonat amb el Premi Nacional de Pensament i Cultura Científica per aquest projecte. El 2007 va rebre la Creu de Sant Jordi i el 2010 va ser nomenat Doctor honoris causa per la Universitat de Lleida. El projecte de l'Hermitage Barcelona, impulsat per Ujo Pallarés i Valery Yaroslavskiy, va oferir-li el 2013 la direcció creativa del futur museu. Des d'aleshores, Wagensberg ha treballat en la definició i projecció de com havia de ser la seu de l'Hermitage a Barcelona amb la voluntat que fos una proposta museogràfica encaminada a fusionar art i ciència. Nascut a Barcelona l'any 1948, Jorge Wagensberg Lubinski va estudiar física a la Universitat de Barcelona, on va doctorar-se. Des de 1981 era professor de Teoria dels processos irreversibles a la Facultat de Física d'aquesta universitat. També era membre fundador de l'European Museum Academy i ha publicat diversos llibres de divulgació científica.  El 1983 va fundar la col·lecció de llibres 'Metatemas' de l'Editorial Tusquets, de la qual era editor des d'aleshores. Entre altres, ha publicat més d'un centenar de títols d'autors com Schrödinger, Einstein, Konrad Lorenz, Richard Feynman o Stephen Jay Gould. L'Hermitage de Barcelona ha expressat, a través d'un comunicat, "el seu profund dolor per la mort de Jorge Wagensberg, el seu director artístic". "Les persones que, els últims anys, han treballat dia rere dia per fer realitat aquest projecte al costat d'una persona tan sàvia i generosa com Jorge Wagensberg, avui només podem expressar tristesa i dolor", ha subratllat l'entitat que ha qualificat de "privilegi poder aprendre al costat d'una figura tan cabdal".

Summary: Mor el divulgador científic Jorge Wagensberg als 69 anys


La Federació Sindical Mundial ha aprovat una resolució que defensa un referèndum sobre la independència a Catalunya encara que l'Estat no l'autoritzi, segons informa en un comunicat la Intersindical-CSC, que és qui ha presentat el text. En concret, la federació, que aplega 100 milions de treballadors, "dona suport al dret del poble de Catalunya a decidir el seu futur, amb o sense permís del regne d'Espanya". "Perquè es tracta de democràcia popular", afegeix la resolució, que subratlla que el dret a vot és un principi "bàsic i fonamental de qualsevol societat justa i democràtica". El text remarca que la majoria del poble de Catalunya "ha demostrat que vol decidir el seu futur polític com a nació". També posa en valor les mobilitzacions al carrer a favor de la independència i recorda els resultats de les eleccions del 27-S, amb una majoria parlamentària sobiranista.  En concret, apunta que dels 135 diputats, 83 estan a favor d'un referèndum i 72 són directament independentistes. També assenyala que les institucions catalanes han demanat 18 vegades al govern espanyol la celebració d'un referèndum, i la resposta sempre ha estat negativa.

Summary: La Federació Sindical Mundial aprova una resolució a favor d'un referèndum "amb o sense permís" de l'Estat


Els diputats de la CUP-CC han abandonat aquest dimecres el Parlament en el transcurs d'un ple per acudir als desnonaments que s'estarien produint a Barcelona i pels quals el Departament d'Interior hauria desplegat agents antiavalots, segons la denuncia dels anticapitalistes. Així ho ha explicat la diputada cupaire Natàlia Sànchez durant la seva intervenció per la tramitació de la llei vitivinícola de Catalunya, sobre la qual no ha volgut mostrar cap "menysteniment", si bé ha assegurat que en aquest moment el seu grup volia ser al carrer al costat de la gent que defensa tenir un "sostre" i un "habitatge digne". En aquest sentit, Sànchez ha criticat que s'hagi fet un "desplegament brutal" d'agents de la BRIMO i ARRO dels Mossos amb l'objectiu de "garantir la propietat privada". En protesta per aquesta situació i assegurant que no poden quedar-se al marge de la defensa dels afectats, han decidit marxar del ple. La CUP ja va anunciar fa setmanes que aquesta seria una de els accions que emprendria de tant en tant i quan ho considerés oportú, després de trencar relacions i suport amb el Govern.

Summary: La CUP abandona el ple del Parlament per donar suport als afectats per desnonaments de Barcelona


La situació que viuen alguns blocs de pisos del barri de Sant Roc, a Badalona, s'ha tornat del tot insostenible. La xarxa es sobrecarrega constantment i això provoca talls en el subministrament dia rere dia que deixa sense llum centenars de veïns de manera recurrent. Endesa assegura que té detectades les "incidències" i que treballa per resoldre cada cas. Asseguren, però, que la xarxa "ni està en mal estat ni hi ha una manca de manteniment". El motiu de les sobrecàrregues, de fet, es deu a que en molts casos hi ha pisos que tenen la llum punxada, però qui en paga les conseqüències són la resta de veïns, com ja va passar mesos enrere al barri de la Mina de Sant Adrià de Besòs. L'alcaldessa de Badalona, Dolors Sabater, exigeix solucions tècniques urgents a la companyia per evitar nous talls en plena onada de fred i amenaça amb què l'Ajuntament deixi de pagar la factura de la llum. Sabater ha detallat que l'Ajuntamet i Endesa porten "moltes setmanes treballant" per evitar els constants talls de subministrament que estan tenint lloc els darrers dies i que tenen amargats els veïns dels blocs afectats, a l'entorn de l'avinguda Alfons XII, al seu pas pel barri de Sant Roc, però també a la zona del carrer Pere Martell, al barri de Lloreda. Segons Sabater, s'han posat solucions sobre la taula per tal que no acabin pagant justos per pecadors, però segons esgrimeix l'ajuntament, aquestes "no s'apliquen". Al fet de quedar-se sense llum a casa, l'alcaldessa afegeix l'agreujant de l'onada de fred que aquests dies travessa Catalunya: "No podem sostenir més aquesta situació". Endesa, per la seva banda, reconeix l'existència d'incidències en algunes línies de baixa tensió "que es resolen quan es detecten". La companyia reitera que l'estat de la xarxa és òptim i assegura que els motius de la sobrecàrrega són altres i no pas un mal manteniment de la línia elèctrica. "Ells saben quin és el problema", ha respost Sabater quan se li ha preguntat sobre els casos de frau energètic que es donen en alguns casos i demana a Endesa que prengui mesures tècniques: "A nosaltres ens toca vetllar pels drets bàsics de la població i ells han de resoldre els problemes tècnics que és per això que cobren, i molt". En aquest sentit, l'alcaldessa avisa que si la situació no reverteix de manera immediata l'Ajuntament es valorarà la revisió dels contractes amb la companyia i fins i tot es planteja deixar de pagar factures: "Hem de posar en qüestió aquesta manera de donar servei". Segosn Sabater és responsabilitat de la companyia que, coma gestora de l'energia, "cap veí passi fred".

Summary: El frau elèctric en alguns blocs de Badalona sobrecarrega la xarxa i deixa sense subministrament la resta de veïns


La piscina de les Termes Romanes de  Caldes de Malavella (Selva) ha estat objecte d'un tractament biològic pioner a l'Estat per garantir la seva conservació. Consisteix en aplicar una selecció de bacteris a sobre de la superfície de la piscina, que està feta de morter i d'opus signium, una mescla de calç, sorra i trossets de terrissa molt utilitzada a l'època romana per impermeabilitzar. Durant uns dies, els bacteris s'alimenten per arribar a tenir una població òptima, després es deixen morir i, de forma natural, els organismes es van petrificant. Això permet crear una capa protectora ja que aquests organismes tenen un alt contingut de carbonat de calci, que és exactament el component del qual està fet el morter de la piscina de les Termes Romanes. Aquest tractament s'ha fet, per exemple, a la catedral de Nottre Damme de París.  Durant les darreres setmanes s'ha fet un tractament de conservació a les Termes Romanes pioner a l'estat espanyol. Aquesta mateixa tècnica s'ha aplicat, per exemple, en els arcbotants de les àbsides de la catedral de Nottre Damme de París. L'actuació ha consistit en aplicar sobre la superfície de la piscina un cultiu d'una selecció de bacteris presents de forma natural a l'aigua de mar. Durant quatre dies s'han alimentat amb un preparat compost per un tipus de carbonat, per calci i proteïnes. Passat aquest temps, un cop la població de bacteris va ser adequada, es va deixar de subministrar-los aliments i es van deixar morir. De forma natural i en una reacció química amb el diòxid de carboni de l'aire, els organismes es petrifiquen i queden adherits al morter.  El que fan interessants aquests organismes és que tenen un alt contingut en carbonat de calci, que és exactament el component del qual està fet el morter de la piscina de les Termes Romanes. D'aquesta manera es reforça i s'homogeneïtza el morter.  A més, amb aquesta intervenció s'evita aplicar-hi altres productes químics que es poden deteriorar i que no protegeixen tan bé el material. És, per tant, l'opció que permet conservar durant més temps el fons de la piscina en un bon estat. Mantenir l'opus signium El fons de la piscina de les Termes Romanes de Caldes de Malavella està format per un morter que sustenta l'opus signium, una mescla de calç, sorra i trossets de terrissa molt utilitzat a l'època romana i que servia per impermeabilitzar. Durant les obres de restauració i conservació de les Termes Romanes es va fer una feina minuciosa per recuperar l'opus signium de la piscina termal, que amb el pas del temps s'havia desprès del morter que el sustentava.  L'objectiu de la intervenció que s'hi està fent ara és conservar i preservar el bon estat en què està actualment el fons de la piscina, la part de les Termes Romanes més sensible ja que, a diferència de la resta de l'edifici, resta al descobert i està més exposada a les inclemències meteorològiques. Les obres de condicionament, protecció i adequació de les Termes Romanes es van acabar a la tardor de l'any passat. El monument, declarat Bé Cultural d'Interès Nacional per la Generalitat, té diversos cartells informatius repartits pels exteriors que ajuden a interpretar l'edifici. A més, cada diumenge es fan visites guiades.

Summary: Apliquen un tractament biològic pioner per conservar la piscina de les Termes Romanes de Caldes de Malavella


SOS Racisme ha acusat aquest divendres a les diverses administracions públiques de fer "esforços per invisibilitzar la xenofòbia i el racisme" presents a la societat catalana i espanyola. Així, l'entitat creu que les administracions practiquen un cert racisme actiu, però sobretot passiu, en permetre i no castigar actes o discursos xenòfobs. Això provoca, segons l'entitat, que bona part de les víctimes d'actuacions racistes acabin no denunciant la seva situació, tant per desconeixement dels seus drets, com per por o desconfiança en l'administració. En la presentació de l'Informe sobre l'estat del racisme a Catalunya', l'entitat ha explicat que el Servei d'Atenció i Denúncia (SAiD) per a víctimes de racisme i xenofòbia va atendre durant el 2015 un total de 442 persones, una xifra similar a l'any anterior, i en els últims 24 anys ha atès més de 8.000 persones. De les 310 persones ateses per primer cop, 137 eren casos clars de discriminació racial, però només 80 van acabar en denúncia, administrativa o judicial, un 58%, davant dels 92 casos del 2014. De tots els casos de discriminació, el 31% eren per part de policies, cosa que l'entitat considera molt greu, ja que s'està cronificant, i un altre 31% eren conflictes entre particulars, que en els últims anys també han augmentat. Dels casos no denunciats, el 53% era per decisió de la víctima, en considerar que no serviria de res, per por, desconfiança o normalització de la situació discriminatòria, i el 24% va ser per impossibilitat de trobar a la víctima. El percentatge més alt de casos no denunciats, un 82%, es dóna en la prestació de serveis privats, com l'accés a locals d'oci o lloguer de vehicles, seguit dels mitjans de comunicació i l'àmbit laboral, amb un 57%. Els conflictes entre particulars es van deixar de denunciar en un 44% dels casos. El que més es denuncia, un 94% és la discriminació en l'accés a drets socials, sobretot per la limitació d'accés a la sanitat pública pels immigrants irregulars. De fet, les queixes per aquest tipus de discriminació han passat del 8 al 20% dels casos gestionats, el 38% d'aquests són per accés a la sanitat pública, un 25% són d'educació i un 12% són d'habitatge. Els casos denunciats també s'han agreujat, ja que dels denunciats per la via judicial, que són la meitat, els delictes penals han passat del 40 al 70%, tot i que en aquesta xifra també hi té a veure el dimensionament del racisme com un problema social, amb la consideració com a circumstància agreujant. Tot i això, SOS Racisme considera negatiu arribar a la via penal, perquè una sentència no sol resoldre els problemes de convivència i els processos s'allarguen. El problema sobretot és en els casos de discriminació policial, ja que és molt difícil aconseguir la condemna de l'agent i l'entitat ja considera una "victòria" l'absolució de la víctima, que sol ser denunciada pel cos de seguretat. En altres casos s'han fet reclamacions patrimonials per vulneració de drets socials. El perfil de les persones que acudeixen a SOS Racisme és un home (65%) de l'àrea metropolitana de Barcelona, amb nacionalitat espanyola o immigrant regular (80%) i d'entre 35 i 45 anys. Els col·lectius als quals és més difícil d'arribar per a l'entitat són les dones, els joves i els pobres, sobretot si viuen en ciutats mitjanes i petites fora de l'àmbit de Barcelona. Per tot això, la presidenta de SOS Racisme, Alba Cuevas, i la coordinadora del SAiD, Alícia Rodríguez, creu que les administracions han de fer més per visibilitzar el problema i, sobretot, no afavorir-lo amb actituds que també discriminen segons la raó d'origen. Així, per exemple, Cuevas ha recriminat que el Parlament encara no hagi aprovat la Llei per a la No Discriminació o que l'aplicació de la instrucció de la Generalitat per atendre els immigrants sense papers a la sanitat pública hagi estat insuficient. També ha recordat que encara hi ha identificacions policials per perfil ètnic, dificultats en l'empadronament o accés a la nacionalitat, i les expulsions exprés.

Summary: SOS Racisme acusa les administracions "d'esforçar-se per invisibilitzar la xenofòbia"


Els assistents més joves del Bicircuit Festival, que se celebra aquest cap de setmana al Circuit Barcelona-Catalunya, poden participar en una activitat de conducció segura de bicicletes que ofereix el Servei Català de Trànsit (SCT). L’acció formativa consisteix en un parc infantil de mobilitat segura de bicicletes instal·lat en un espai de circulació tancat i on se simula una conducció real amb senyals de trànsit. En aquestes sessions pràctiques, amb l’objectiu de promocionar hàbits de mobilitat més sostenible, més segura i més saludable, els menuts reben consells viaris per adquirir habilitats i valors bàsics per fer un bon ús de la bicicleta. A tots els participants se’l proporciona el casc i l’armilla reflectora adients per tal de realitzar l’activitat, que es desenvolupa sota la supervisió de monitors que imparteixen una sessió teòrica de sensibilització viària prèvia als exercicis pràctics. D’altra banda, el Servei Català de Trànsit distribueix entre els participants del parc d’educació viària el díptic “Conduint...pedalant”, que pretén fomentar la responsabilitat compartida en l’espai públic. Aquest material  inclou consells d’autoprotecció de seguretat viària adreçat tant als ciclistes a l’hora de circular per carreteres i carrers, com també pautes de conducció segura dirigides a conductors d’altres vehicles per fomentar el respecte i convivència amb els usuaris de bicicleta, tenint en compte que són un dels col·lectius més vulnerables del trànsit.

Summary: Trànsit munta un parc infantil de conducció segura de bicicletes al Bicircuit Festival


L'intercanvi de targetes entre artistes i programadors és una constant a la Llotja de la Fira Mediterrània de Manresa des d'aquest dijous al matí. Més d'un miler de professionals d'arreu del món i un centenar d'activitats a la Llotja, un 30% més que l'any passat, per assolir un dels principals objectius del certamen: fer de pont entre especialistes del sector. És el cas de l'Adriana Pedret, directora d'una fira de música iberoamericana. Per Pedret, la fira s'ha convertit en tot un referent. "La Mediterrània té tots els components per ser una fira atractiva: varietat d'oferta musical, programadors d'arreu del món, però sobretot i el més important és que té identitat, molta identitat", ha assegurat.

Summary: La Llotja de la Fira Mediterrània de Manresa incrementa un 30% les activitats dirigides als professionals


La Policia Local de Torredembarra i els Mossos d'Esquadra han dissolt la matinada d'aquest diumenge una concentració d'una cinquantena de joves a la platja dels Muntanyans que feien 'botellón'. Quan els agents han arribat els concentrats han fugit corrents per la platja i per l'espai natural dels Muntanyans, deixant l'indret ple de brutícia. La policia ha identificat i denunciat un dels participants en la festa. Des del consistori torrenc han condemnat aquestes trobades, no només per la pràctica del 'botellón' i per no respectar les mesures sanitàries, sinó per "la insolidaritat i manca de responsabilitat que comporta vers la majoria de la ciutadania que està fent un gran esforç per evitar la propagació" de la pandèmia. L'Ajuntament de Torredembarra fa "una crida a la responsabilitat de la ciutadania, especialment i en aquest cas als joves, per lluitar tots junts contra la covid-19".  D'altra banda, aquesta matinada la Policia Local ha rebut trucades per queixes de soroll de joves a la zona de la platja de la Paella i també sobre l'horari de tancament de bars en diferents punts del municipi. En aquest sentit, els agents han aixecat una acta per incompliment de l'horari màxim permès. Finalment, al s'ha detectat que alguns lavabos públics del passeig Marítim tenien els panys trencats.

Summary: Dissolen un 'botellón' de 50 persones a Torredembarra


Marea Blanca i familiars d'usuaris de residències denunciaran a la fiscalia que no s'han derivat ancians als hospitals. "Se'ls ha deixat morir de forma indigna en unes residències que no tenien un servei mèdic suficient", s'han queixat en un comunicat l'entitat i la Coordinadora de Residències 5+1. "Cap dels morts estava prou greu per ser atès en els hospitals? Es va demanar el trasllat des de les residències? I en cas de ser així, qui el va denegar?", s'han preguntat, alhora que demanen quina atenció sanitària han rebut. Els afectats reclamen al Govern que aturi ja aquesta "sagnia" i que realitzi els tests que siguin necessaris per aïllar els positius en hotels o centres medicalitzats, traslladant als hospitals els que ho necessitin. Segons els familiars, el nombre de morts és molt superior al que facilita el Govern, perquè moltes persones han mort sense tenir fet el test.  "I són la immensa majoria. I la raó és que no s'han pres les mesures necessàries per protegir-los i no s'han derivat als hospitals els ancians positius que ho necessitaven", ha alertat.

Summary: Marea Blanca i familiars d'usuaris de residències denunciaran a fiscalia que no s'han derivat ancians als hospitals


Borges Agricultural & Industrial Nuts ha posposat la sortida al Mercat Continu per la situació “complicada” dels mercats financers. La companyia, que cotitza al mercat de ròdols de la Borsa de Madrid, manté el pla inicial de sortir a borsa durant aquest any, en el marc d’una conjuntura “més favorable” per executar l’operació. L’empresa, però, manté intacte el pla d’expansió 2016-2021 i en aquest sentit ha signat aquesta setmana un contracte per desenvolupar una plantació d’ametllers en una finca de més de 420 hectàrees al sud de Portugal. A aquestes cal sumar-hi les 87 ja adquirides a Extremadura. En conjunt ja disposa amb més de 1.800 hectàrees. L’empresa preveu captar aquest any 23,5 milions d’euros a través d’una ampliació de capital, que destinarà a finançar el pla d’expansió per incrementar la producció pròpia d’ametlla i optimitzar la rendibilitat del procés de comercialització. La companyia preveu aconseguir un total de 2.500 hectàrees de terreny, preferentment al sud d’Espanya i de Portugal, per plantar-hi uns 600.000 ametllers en sis anys.

Summary: Borges Agricultural & Industrial Nuts posposa la sortida a borsa per la “incertesa” dels mercats financers


El primer tinent d'alcaldia a l'Ajuntament de Barcelona, Gerardo Pisarello, ha participat en la protesta a Madrid per mostrar l' "agraïment" a totes les persones de fora de Catalunya que donen suport "a una sortida dialogada, als drets fonamentals i a la democràcia". Pisarello ha assegurat que cada vegada hi ha més gent, "independentista i que no", que "entenen que això va de drets bàsics". El primer tinent d'alcaldia ha recordat que el consistori sempre ha estat una veu molt ferma en criticar "la judicialització de la política" que "s'ha fet de forma molt arbitrària, amb acusacions infundades i presons preventives injustificades", i ha reiterat el compromís de l'Ajuntament "contra la repressió arbitraria, contra la judicialització, a favor del diàleg i del dret a decidir".

Summary: Gerardo Pisarello diu que "cada cop més gent entén que això va drets humans bàsics"


Els Mossos d'Esquadra sospiten que els dos detinguts per una suposada violació múltiple a una menor a la sala de concerts Razzmatazz de Barcelona podrien haver aprofitat que la noia anava beguda i sota els efectes de la marihuana per mantenir-hi relacions sexuals. Així es desprèn del seu atestat policial, lliurat aquest dimarts al jutjat de guàrdia. En aquest sentit, considera que la suposada agressió sexual no va succeir com va denunciar la menor, però les relacions sexuals podrien haver estat delictives degut al consentiment viciat de la menor a causa del seu estat de consciència. Els dos detinguts a l'aeroport del Prat quan fugien del país, han negat la versió de la noia i han quedat detinguts a l'espera de ser citats aquest dimecres pel jutjat que investiga el cas.

Summary: Els Mossos sospiten que la menor de Razzmatazz anava drogada quan va mantenir relacions sexuals amb adults


La Sindicatura de Comptes ha observat "debilitats" en el control intern tant del Consell Comarcal del Vallès Occidental (CCVO), com dels consorcis de Turisme i Residus, pel que fa l'exercici 2013. Aquesta és una de les principals conclusions que l'organisme extreu després d'analitzar aquest exercici i que posa de manifest també un increment del 31,7% del cost en la construcció de la planta resta del Centre de Tractament de Residus. Pel que fa al personal, la Sindicatura ha observat "mancances" en la relació de llocs de treball i incidències pel que fa a les jornades laborals, el gaudiment de dies de lliure disposició i la publicitat de determinats llocs de treball. D'altra banda, l'informe recorda que el jutjat que porta el 'cas Mercuri' està investigant les despeses per part del llavors gerent Paco Fernàndez amb la targeta del Consorci i afegeix que després d'analitzar els moviments durant el 2013 no s'ha detectat "cap incidència".   L'informe detalla que hi ha manca d'informació pel que fa al detall de les funcions específiques atribuïdes a cada lloc de treball, la forma de previsió dels llocs d'interventor, tresorer i secretari, així com sobre les característiques i l'import de les remuneracions del gerent. En aquest sentit, afirma que el ple del CCVO d'inici de mandat no va aprovar l'import de les remuneracions de la gerència i no ha trobat cap acord ni resolució que fixés les seves remuneracions. A més, ha detectat que dels catorze empleats amb contracte laboral, una desena estaven ocupant llocs de treball definits com a reservats per a personal funcionari. D'altra banda, afirma que els treballadors rebien un complement de productivitat "que es pagava de forma fixa i periòdica" i que "no complia les condicions establertes". De la mateixa manera, afirma que les compensacions per desplaçament no s'ajustaven a la normativa vigent. En el període d'al·legacions, el CCVO va informar que s'havien solucionat aquests aspectes.  Pel que a l'àmbit de personal, la Sindicatura considera que la contractació de dos funcionaris amb caràcter d'urgència "no queda suficientment justificada", per la qual cosa es consideren contràries a la llei de pressupostos de l'Estat. A més, els seus nomenaments no es van publicar en els diaris oficials pertinents. Planta de residus L'informe destaca especialment  la construcció i posada en marxa de la planta de tractaments de residus a la comarca. En aquest sentit, apunta que l'estudi previ a la realització de l'obra preveia una capacitat de tractament de residus un 66,2% superior a les tones reals que es van acabar recollint el 2013. A més, a falta de la forta davallada de les previsions e recollida, la planta de fracció orgànica no es va acabar construint i es va optar per resoldre parcialment el contracte.  L'estudi de viabilitat i l'avantprojecte constructiu es van realitzar sense conèixer quina seria la ubicació de la planta de tractament de residus, cosa que segons la Sindicatura "impedia que els estudis fossin complets tant en aspectes de planejament territorial i urbanístic, com respecte als plans de situació general i de conjunt de l'obra", entre d'altres.  Un altre aspecte destacat és que en el plec de clàusules es preveia que seria el concessionari qui assumiria el cost de la construcció de la planta i per això dins dels criteris de valoració de les ofertes s'incloïa l'import de la inversió i el cànon de retorn de la mateixa. El mateix dia però de l'aprovació dels plecs, el Consorci i l'Agència de Residus de Catalunya (ARC) van pactar que seria aquesta última qui finançaria l'obra. Tot i això, el CCVO no va modificar els plecs, no va paralitzar l'expedient de contractació i va continuar valorat aquest criteri de valoració "per la qual cosa va infringir els principis de publicitat i concurrència". L'informe apunta també que la modificació del contracte no va ser correcta perquè tant la redacció del projecte com l'execució de l'obra van ser contractades "a risc i ventura del concessionari" i,  per tant, el cost de l'obra -15,69MERU- l'havia d'assumir el contractista i no el Consorci com va acabar passant. La planta va ser recepcionada finalment l'abril del 2014 però "sense superar totes les proves d'idoneïtat i sense llicència mediambiental de l'Ajuntament de Vacarisses, obligacions essencials del contracte". El cost final de la construcció de la planta resta va ser de 75,03 MEUR, un 31,7% per sobre de l'import d'adjudicació de la contractació de la planta. Finalment, l'ARC va finançar la construcció de la planta amb dues subvencions que sumen un total de 129,21 MEUR, per la qual cosa la Sindicatura alerta que el projecte "estava sobrefinançat".  Davant d'això, l'ens recomana actualitzar l'inventari de béns i drets, tenir una relació dels llocs de treball degudament confeccionada, fer els estudis previs de qualsevol infraestructura pública, evitar desviacions en els costos de les obres i garantir la necessària segregació de les funcions en l'exercici de control intern.

Summary: La Sindicatura de Comptes observa "debilitats" en el control intern del Consell Comarcal del Vallès Occidental el 2013


Un possible episodi de toxicitat en una empresa de neteja de cisternes de productes químics d'Abrera ha oblidat a confinar l'escola Platon d'aquest municipi del Baix Llobregat que es troba en una zona propera, segons informa Protecció Civil, que recomana no apropar-se a la zona. El Centre de Coordinació Operativa de Catalunya (CECAT) està en contacte amb l'escola i l'Ajuntament d'Abrera. Protecció Civil informa que el confinament s'ha fet com a mesura preventiva seguint els protocols establerts en aquests casos. Tres dotacions dels Bombers de la Generalitat i dues dels Mossos d'Esquadra s'han desplaçat a la zona.

Summary: Confinada una escola d'Abrera per un possible episodi de toxicitat en una empresa de neteja propera al centre


La CUP va expulsar de la militància a l'alcalde d'Argentona, Eudald Calvo, després que l'acusessin d'abús sexual. Segons ha explicat la diputada Natàlia Sánchez, la formació va rebre una denúncia a la comissió feminista de violència masclista. A partir d'aleshores es va aplicar el protocol i, després que Calvo no volgués assumir responsabilitats, van expulsar-lo de la militància. Els anticapitalistes no han concretat quan es van produir els fets ni quan van prendre la decisió. Calvo es va presentar a les anteriors eleccions municipals amb una candidatura unitària republicana impulsada per l'ANC, el CDR i formada per la CUP, ERC i els comuns, entre d'altres. "No importa en quines sigles es presentés el 2019", ha considerat Sànchez, que considera que l'important és que Calvo ja no és militant de la CUP.  Sànchez ha explicat que van rebre una denúncia a la comissió feminista de la formació i va ser a partir d'aquest moment quan es van prendre mesures. Com que Calvo no va assumir-les, es va concloure que no havia "assumit la responsabilitat" i a finals del 2019 va ser expulsada de la militància. La diputada de la CUP-CC ha lamentat que l'esquerra independentista i la CUP "no queda al marge de l'estructura patriarcal de la societat" i ha reconegut que dins dels espais militants també hi ha "patriarcat" i "violència patriarcal". "Afrontem aquesta realitat dura, però que per molt dura que sigui no li donem l'esquena", ha afegit.

Summary: La CUP va expulsar de la militància l'alcalde d'Argentona després que l'acusessin d'abús sexual


El monitor del gimnàs de Salt (Gironès) detingut per abusar sexualment de menors ha sortit en llibertat sense fiança. L'Audiència de Girona ha estimat el recurs de la defensa contra l'empresonament ordenat pel Jutjat d'instrucció 2 de Girona el 9 de gener. En una vista aquest dijous al matí, l'advocat de la defensa, Sergio Noguero, ha al·legat falta de motivació de la interlocutòria, absència d'indicis racionals de prova i que el sospitós té arrelament al país. L'Audiència de Girona li ha donat la raó i ha criticat que el jutge instructor decretés presó sense prendre declaració a cap de les víctimes, només amb "testimonis de referència", com són la mare i l'àvia de dues nenes. "Aquesta forma de procedir deixa la imputació orfe de càrrega indiciària i comporta la seva posada en llibertat", resol l'Audiència. Fins al moment, al jutjat han arribat sis denúncies contra el monitor, arrestat per fer tocaments a les menors quan feien estiraments. La primera denúncia la van interposar els pares d'una alumna a mitjans desembre. El cas es va destapar quan una de les menors va dir als seus pares que no volia anar al gimnàs perquè una persona havia abusat d'ella. Segons van denunciar, el monitor d'arts marcials hauria fet servir d'excusa que feia massatges a les víctimes per fer-los tocaments. Els pares van posar la situació en coneixement d'altres possibles afectats i d'aquesta manera van sortir els nous casos.   Els Mossos d'Esquadra van detenir el sospitós el 8 de gener i van escorcollar el gimnàs on treballava el monitor, situat al carrer Francesc Macià. L'endemà, el dia 9, va passar a disposició judicial i el Jutjat d'instrucció 2 de Girona va ordenar l'ingrés a presó provisional, comunicada i sense fiança per presumptes abusos sexuals.  La defensa va interposar recurs. Aquest dijous, a la secció tercera de l'Audiència de Girona s'ha celebrat la vista per resoldre el recurs, durant la qual l'advocat Sergio Noguero ha argumentat que la interlocutòria de presó no estava suficient motivada, que no existeixen "indicis racionals de prova" i que l'arrestat té arrelament al país.  El lletrat ha argumentat que l'única prova que hi ha contra el monitor són "testimonis de referència" perquè el jutjat instructor no ha pres declaració a les víctimes ni l'equip d'assessorament tècnic penal les ha explorat. A més, també ha exposat que hi ha "contraindicis", com ara una monitora de suport que ha assegurat que els estiraments sempre es feien conjuntament i en una sola sala "diàfana" on no hi ha espais per "apartar" o arraconar les menors.  L'Audiència de Girona ha estimat el recurs. La interlocutòria ressalta que el jutge instructor basava la resolució en declaracions de la mare i l'àvia de dues de les víctimes. "La sala no pot admetre tals testimonis com a prova, ni tan sols indiciària, des del moment en què es podria recórrer al testimoni de les menors, víctimes dels pretesos abusos", indica el tribunal.  La resolució lamenta que s'hagi utilitzat la testifical de referència per substituir el testimoni directe. "Així s'ha vulnerat la doctrina del Tribunal Suprem", afegeixen. "El jutge instructor va poder i hauria d'haver acordat la citació de les menors per a la seva ulterior exploració", ressalta l'Audiència que conclou que aquesta manera de procedir deixa la imputació "orfe de càrrega indiciària".  L'Audiència de Girona revoca l'empresonament i deixa el monitor en llibertat sense fiança i sense cap tipus de mesura cautelar. Només té l'obligació de comparèixer al jutjat quan el citin.

Summary: El monitor del gimnàs de Salt detingut per abusar sexualment de menors surt en llibertat


Un jove de 14 anys ha mort aquest dilluns a l'hospital Sant Joan de Déu de Barcelona després de patir un ofegament diumenge a la piscina municipal de la Granja d'Escarp (Segrià). La socorrista va treure el noi de l'aigua i el va atendre en un primer moment fins que els serveis mèdics els van traslladar en helicòpter al centre hospitalari. El jove estava ingressat des d'aquest diumenge a la tarda a la Unitat de Cures Intensives (UCI) en estat molt greu i finalment ha mort. L'Ajuntament del municipi ha convocat dos minuts de silenci aquest dimarts a les 12.30h al mateix municipi i ha decretat tres dies de dol, 17, 18 i 19 de juny. L'adolescent cursava ESO a l'Institut de Seròs.

Summary: Mor a l'hospital un jove de 14 anys que es va ofegar diumenge a la piscina municipal de la Granja d'Escarp


La iniciativa està impulsada per Cs, PSC-Units, CatECP i la CUP ACN Barcelona.-El Parlament ha aprovat per unanimitat la tramitació en lectura única de la proposició de llei de Cs, PSC-Units, CatECP i la CUP per modificar la llei de la renda garantida de ciutadania. Ara s'obrirà un termini perquè els grups hi puguin presentar esmenes i està previst que divendres es faci la votació final al ple. Els grups que impulsen la iniciativa volen modificar la legislació actual perquè consideren que s'ha de concretar el concepte "manca d'ingressos" com a requisit per rebre la prestació. Segons l'exposició de motius de la proposta de modificació, "una de les causes de les denegacions de sol·licituds de la prestació respon a interpretacions restrictives de la manca d'ingressos".

Summary: El Parlament aprova la tramitació exprés de la reforma de la llei de la renda garantida


El subdelegat del govern espanyol a Tarragona, Emilio Ablanedo, ha respost als retrets del RACC assenyalant una reducció dels accidents mortals i de les víctimes a l'N-340 aquest d'any. Segons les dades de la Unitat de Carreteres del Ministeri de Foment, al tram de l'N-340 del Camp de Tarragona i les Terres de l'Ebre, la mortalitat s'ha reduït un 80% enguany. Com ha detallat Ablanedo, de 15 morts en el 2015, s'ha passat a 2 morts en els tres primers trimestres de 2016. També s'han reduït un 70% les topades entre vehicles en el tram que s'ha pintat amb doble línia continua. De 9 accidents frontals en el 2015, s'ha passat a 2. El subdelegat ha lamentat que se'ls acusi de "passivitat" davant la problemàtica de l'N-340 i ha insistit que les mesures impulsades per Foment (com és la doble línia continua, les rotondes, les bandes sonores rugoses i la limitació de velocitat a 80 km/h) estan funcionant.  Emilio Ablanedo s'ha mostrat "sorprès" per la campanya endegada pel RACC on l'entitat qualifica les recents declaracions del secretari d'Estat d'Infraestructures, Julio Gómez-Pomar –que va assegurar que aviat es tancarà l'acord per posar en marxa el desviament obligatori de camions de l'N-340 a l'autopista AP-7, amb bonificacions per als transportistes- , "com solucions que no concreten res". "Fa temps que tenim les dades de recessió de la mortalitat a l'N-340 però per respecte a les víctimes i perquè la nostra obligació és treballar per apropar-nos a la sinistralitat zero, no les havíem fet públiques", ha defensat el subdelegat del govern de l'Estat a Tarragona.

Summary: El subdelegat del govern espanyol a Tarragona respon al RACC que la mortalitat a l'N-340 s'ha reduït enguany un 80%


El secretari general de CCOO, Joan Carles Gallego, ha fet el seu últim discurs al front del sindicat fent una defensa del dret a decidir i de la celebració d'un referèndum negociat i acordat que es celebri en plenes garanties democràtiques. Gallego ha advertit que els drets dels treballadors i el dret nacional són indestriables i ha avisat al Govern que en aquest procés de construcció nacional cal defensar de manera paral·lela els drets del treballadors que s'han perdut en el procés de crisi. Gallego, que en aquest congrés finalitza el seu mandat, ha fet una defensa aferrissada de la unitat d'acció sindical per poder fer front al reptes de recuperació dels drets perduts i del protagonisme de la negociació col·lectiva.

Summary: Gallego reitera la defensa la celebració d'un referèndum amb plenes garanties democràtiques


La fiscalia demana multar amb 1.800 euros dos activistes de la PAH per ocupar una entitat d'Ibercaja a Lleida, el 24 de juliol de 2018. Considera els acusats culpables d'un delicte d'usurpació perquè van impedir l'activitat laboral, tal com ha denunciat el director de l'oficina, i de coaccions per haver intimidat amb la seva presència els treballadors. L'acusació particular eleva la multa a 4.050 euros i les defenses sol·liciten l'absolució en entendre que els acusats no van insultar ni amenaçar ningú ni tampoc van trencar res. A més, neguen la usurpació ja que l'ocupació va ser temporal i simbòlica. "Volíem denunciar pacíficament i públicament que dues famílies desnonades havien de seguir pagant la hipoteca al banc", ha explicat Henry Mora, un dels acusats. El judici als dos activistes s'ha fet quan passaven uns minuts de les deu del matí al jutjat d'instrucció 3 de Lleida. Un d'ells però no s'hi ha presentat. L'altre, Henry Mora, ha declarat que deu persones van entrar el 24 de juliol de 2018 a l'oficina d'Ibercaja de la Rambla Ferran de Lleida, com es fa en d'altres entitats a tot l'Estat, per denunciar la situació de dues famílies vulnerables.  Abans del judici, una trentena de membres de la PAH han donat suport als acusats amb pancartes a la plaça Sant Joan. Mora ha explicat que van entrar de manera pacífica a l'oficina bancària, que van llençar a terra trossos de diari i van cridar consignes contra l'entitat però que no van insultar els treballadors ni van trencar res. S'hi van estar, segons ell, una mitja hora, mentre que el director del banc ha declarat que hi van ser més de dues hores i que van impedir la feina normal de l'entitat. "Era impossible treballar perquè cridaven estafadors, lladres i mentiders i feien molt soroll", ha declarat. El director del banc ha afegit que van embrutar tota l'oficina i que la seva intenció era "intimidar-los". Així ho entenen també les acusacions, mentre que les defenses entenen que no s'intimida ningú només amb la seva presència. "No van insultar ni amenaçar cap treballador ni cap client que era allà", ha dit Ester Sancho, l'advocada de Mora. Henry Mora ha explicat que van entrar i van cantar "aquest banc roba, estafa i fa fora la gent de les seves cases", un eslògan, diu, que es crida arreu de l'Estat. "Es fan actes com aquest a tot l'Estat per fer visible la situació de famílies vulnerables" i ha afegit que la seva intenció, tal com van demanar, era parlar amb el responsable. "No ens van donar resposta ni ens van dir que marxéssim", ha assegurat. A més, ha dit que va ser el director qui va tancar la porta perquè no entrés ningú. "Vam anar amb les famílies afectades a fer un acte de protesta, no a ocupar permanent l'oficina", ha conlòs. La fiscalia explica el delicte de coacció perquè no van deixar fer la seva feina als treballadors i el d'usurpació perquè van ocupar l'oficina contra la voluntat del seu titular. La defensa, en canvi, nega tots dos delictes perquè es va tractar d'una acció pacífica, sense coaccions, i afegeix que el tancament de l'oficina es va fer per decisió del director del banc, seguint el protocol de l'entitat. També nega la usurpació perquè "no hi va haver cap intenció d'apropiar-se amb l'oficina sinó que es va tractar d'una acció puntual i temporal". Per tot això en demana l'absolució.

Summary: Demanen multar amb 1.800 euros dos activistes de la PAH acusats d'ocupar una entitat d'Ibercaja a Lleida


Unes 60.000 persones han celebrat la revetlla de Sant Joan a les platges de Barcelona, una xifra lleugerament superior a la de l'any passat, quan el nombre va ser d'unes 59.000. Enguany els serveis de neteja han recollit fins a 20 tones de residus, una mes que en la passada revetlla. Les tasques de neteja han començat a les sis del matí i les platges ja estaven obertes al públic a les 09.50 hores. Per la seva banda, els Bombers de Barcelona ha fet 131 serveis des del vespre de dissabte fins a les vuit del matí de diumenge. Aquests serveis es corresponen, d'una banda, a 85 incendis relacionats amb la celebració de la revetlla, la majoria contenidors i matolls cremats.  D'altra banda, també han col·laborat amb els Bombers de la Generalitat en l'extinció d'un incendi a la zona de Finestrelles, que ha cremat al voltant de 600 metres quadrats.  Pel que fa a la Guàrdia Urbana, ha dut a termes 94 proves d'alcoholèmia, de les quals dos han donat un resultat positiu. En relació amb el transport públic, el corredor d'enllaç subterrani a l'estació de metro a Urquinaona ha estat tancat durant les primeres hores del matí a causa d'una aglomeració de persones.

Summary: Unes 60.000 persones celebren la revetlla de Sant Joan a les platges de Barcelona


L'estació d'esquí Vallter 2000 seguirà tancada de manera preventiva durant tot el cap de setmana per "garantir la seguretat" d'usuaris i personal després del temporal Gloria. En un comunicat, l'estació ha explicat l'Institut Cartogràfic i Geològic de Catalunya (ICGC) ha fet una nova inspecció i ha certificat que, de moment, es manté la "inestabilitat". En aquest sentit, han dit que seguiran treballant en les tasques d'eliminació del risc d'allaus i de condicionament de pistes i instal·lacions als sectors del Bac i del Clot i han anunciat que aquest dissabte i diumenge es continuarà amb les tasques d'estabilització perquè tots els sectors siguin segurs. L'estació està tancada des del dimarts 21 de gener arran del temporal.

Summary: L'estació d'esquí de Vallter seguirà tancada de manera preventiva durant el cap de setmana per "garantir la seguretat"


Els Mossos d'Esquadra han identificat aquest diumenge els tres homes denunciats per agredir sexualment a una noia de 17 anys a la sala Razzmatazz de Barcelona. Segons fonts pròximes al cas, a tots ells els han retirat els passaports de manera preventiva, però no han estat detinguts perquè encara cal esclarir quin grau de participació van tenir en els fets i com van succeir. La policia treballa en analitzar les gravacions de les càmeres del local i les declaracions que ha recollit dels testimonis i la víctima. La violació s'hauria produït la matinada de divendres en un dels 'backstage' -una zona reservada per a artistes i convidats- de la discoteca del Poblenou. Segons ha detallat el diari 'El Mundo', la víctima denuncia que es trobava amb un altre jove en aquest apartat de la discoteca quan un grup de nois va entrar i tres d'ells la van acabar penetrant sense el seu consentiment. Va ser una amiga de l'agredida qui va contactar amb els Mossos per denunciar la violació i posteriorment la va acompanyar a l'Hospital Clínic per fer-li un reconeixement. Els Mossos ja han pres declaració a la víctima –que ha presentat denúncia- i han obert una investigació per esclarir els fets. La Sala Razzmatazz assegura que està col·laborant amb la policia per aclarir els fets."Razzmatazz ha posat a la disposició de les autoritats tots els mitjans necessaris per aclarir els fets en el moment de tenir-ne coneixement. Volem respectar la privacitat de la víctima i de la investigació, i per sobre de tot condemnar rotundament els fets denunciats", ha assenyalat la discoteca en un breu comunicat a Twitter. Razzmatazz ha recordat que està adherida a 'No callem', un protocol contra les agressions i assetjaments sexuals en espais d'oci nocturn impulsat per l'Ajuntament de Barcelona. Per això, ja ha facilitat a la policia les gravacions de les càmeres de seguretat que enregistren qui entra i qui surt dels 'backstage'. No obstant això, el personal de seguretat que va treballar divendres no té constància de cap denúncia presentada, ni per agressió sexual ni per fets similars.

Summary: Identifiquen els tres denunciats per una presumpta agressió sexual múltiple a la sala Razzmatazz


La Policia Local de Salou ha detingut aquest diumenge al matí un home com a presumpte autor d'un atac amb arma blanca a un taxista que s'ha produït de matinada al quilòmetre 0,1 de la carretera C-14 entre Reus i Salou. Els fets han tingut lloc a quarts de tres de la matinada, quan el passatger d'un taxi hauria fugit després d'atacar el conductor del vehicle. Al lloc dels fets s'han desplaçat els Mossos d'Esquadra i dues ambulàncies del Sistema d'Emergències Mèdiques, que han atès l'agredit, un home de 44 anys i veí de Reus.  El taxista ha estat traslladat a l'Hospital Joan XXIII de Tarragona amb ferides greus. El presumpte agressor ha estat arrestat a les 7.30 hores d'aquest diumenge, després que un agent de paisà hagi vist un home sospitós als carrers de Salou. El policia s'ha identificat, però el sospitós li ha llençat pedres i ha arrencat a córrer. Després de donar l'avís al Mossos i a la Policia Local, el presumpte autor ha estat localitzat i detingut a la cruïlla entre l'avinguda Joan Fuster i la carretera C-31b de Salou.

Summary: Detingut un home per atacar un taxista amb arma blanca a la C-14 entre Reus i Salou


L'Eurocambra i la Comissió Europea veuen en les diferències penals entre estats un límit per aplicar les euroordres. En un debat en la comissió de Llibertats Civils i Justícia sobre el resultat de l'aplicació del sistema d'euroordres, representants del Parlament Europeu i de la Comissió han assenyalat les divergències penals com un dels problemes a l'hora aplicar aquesta eina. L'Eurocambra considera que "l'harmonització" entre les legislacions penals és "dèbil" i que els "criteris nacionals no són un element homogeni", mentre que des de l'executiu europeu alerten que hi ha delictes que no estan prou definits i que, per tant, poden haver-hi "interpretacions variades".  Malgrat assenyalar que això pot suposar un problema a l'hora d'aplicar algunes euroordres, la Comissió veu difícil assolir un "consens legislatiu" entre estats.

Summary: L'Eurocambra i la Comissió constaten que les diferències penals entre estats limiten l'aplicació de l'euroordre


El Servei Meteorològic de Catalunya ha emès un avís que la cota de neu pot baixar de forma local fins als 400 metres, sobretot al final del dia, a diverses comarques centrals i del nord-est. Es preveu un episodi de nevades que s'iniciarà aquest migdia i, en aquest sentit, el Servei Meteorològic té activat l'avís per neu a les comarques del Ripollès, Garrotxa, Selva, Bages, Berguedà, Osona, Moianès, Vallès Oriental i Vallès Occidental. La Garrotxa i el Ripollès són les comarques que presenten un risc alt de nevades. Es podran acumular guixos de més de dos centímetres a cotes superiors als 500 metres i de més de cinc a partir dels 700 metres. Protecció Civil manté activada la prealerta del pla Neucat i al Ripollès avancen la recollida d'alumnes per la previsió de neu. El Consell Comarcal del Ripollès ha decidit avançar el transport escolar de diverses línies davant la previsió de neu d'aquesta tarda. L'avançament afecta un total de 18 expedicions. D'aquesta manera, l'horari de recollida d'educació primària s'unificarà amb la de secundària i començarà a dos quarts de tres de la tarda (10 expedicions). Totes les expedicions de transport a secundària es faran també a dos quarts de tres (5 expedicions). Per altra banda, les tres línies d'educació especial recolliran la mainada a les dues. El servei urbà de transport escolar a Ripoll es farà amb normalitat però no es descarta que se suspengui si les condicions meteorològiques ho impedeixen.   Actualment al Ripollès tenen carnet de transport escolar 168 alumnes d’Educació primària, 222 d’Educació secundària i 13 d’Educació especial. D’entre tots aquests, 114 són usuaris de transport escolar urbà de Ripoll. El servei consta de setze rutes per on transcorren diverses expedicions.

Summary: El Servei Meteorològic avisa que la cota de neu pot baixar fins als 400 metres sobretot al final del dia